ყელიცადი
ყელიცადი — ტბა საქართველოში, ყაზბეგის მუნიციპალიტეტში. მდებარეობს ყელის ზეგანზე, დიდი მეფისკალოს ჩრდილო-დასავლეთ კალთის ძირში, ზღვის დონიდან 3062 მ სიმაღლეზე. სარკის ფართობი 0,25 კმ², მაქსიმალური სიღრმე 14 მ, წყლის მოცულობა 2,12 მლნ. მ³. წარმოადგენს ლავური ნაკადით შეგუბებულ ტბას. გეგმაში ნახევარმთვარის მოხაზულობა აქვს. აუზისთვის დამახასიათებელია ვულკანური, მყინვარული და ეროზიული რელიეფის ფორმები. საზრდოობს წვიმის, თოვლისა და მიწისქვეშა წყლით. მაქსიმალური დონე აქვს ზაფხულში, მინიმალური — ზამთარში. 8–9 თვის განმავლობაში ყინულით არის დაფარული. ტბაში თევზი არ არის. ზედაპირული ჩამონადენი არ გააჩნია.